**מבטלין תלמוד תורה ובאים לשמוע מקרא מגילה- דף ג עמוד א**

בגמרא אומרת כי "בי רבי" (כלומר ישיבתו של רבי יהודה הנשיא) היו מפסיקים את לימודם ובאים לשמוע מקרא מגילה ודרשו את ההלכה הזו מקל וחומר, אם מקרא מגילה דוחה את עבודת בית המקדש קל וחומר שהיא דוחה את לימוד התורה.

**רבי דוד אבודרהם** מצא סמך נאה להלכה הזו. המילה "ונשמע" כתובה שלוש פעמים בתנ"ך. אחד בלימוד תורה "נעשה ונשמע", השני בבגדי כהונה "ונשמע קולו בבואו אל הקדש" והשלישי במגילה "ונשמע פתגם המלך ...כי רבה היא". ודרש כי כיוון שבמקרא מגילה כתוב "כי רבה היא" כלומר שקריאת מגילה דוחה לימוד תורה ועבודת בית המקדש.

**הריטב"א** מעיר כי החידוש אינו שמפסיקים לימוד תורה מפני מקרא מגילה שהרי זה פשיטא, מקרא מגילה מצווה שזמנה קצוב וברור שמי שלומד תורה אינו פטור מן המצוות, אלא החידוש של הגמרא הוא שמפסיקים את הלימוד כדי לקרוא את המגילה **בציבור וברוב עם** ולא יאמר התלמיד חכם, אקרא את המגילה לבדי בסוף הלימוד. ומסיים הריטב"א במשפט עוצמתי : "דמשום פרסומי ניסא עשאוה כקריאת שמע דאורייתא"[[1]](#footnote-1)

לעומת זאת בספר **ראש יוסף** (לרבינו הפרי מגדים, רבי יוסף תאומים) מקשה הרי תלמוד תורה היא גם כן מצווה עוברת שהרי אין לה תשלומין בזמן אחר מפני שכל רגע יש את המצווה של "והגית בו יומם ולילה" ומדוע חזקה מצוות מקרא מגילה ממצוות תלמוד תורה? ולא תירץ במקומו.

וראיתי תירוץ בספר **יד דוד** [[2]](#footnote-2) כי אדם שתורתו אינה אומנתו אינו חייב במצוות "והגית בו יומם ולילה" שהרי אמרה הגמרא שיש דעה שאפילו מי שקרא קריאת שמע שחרית וערבית יצא ידי חובת מצוות תלמוד תורה. לכן בעוד שמגילה אם לא יקרא אותה בלילה או ביום אין לה תשלומין, לימוד תורה יש לו תשלומין שאם היה רגיל ללמוד שעה ילמד למחרת שעתיים והשלים את מצוות תלמוד תורה של אמש.

**האם מקרא מגילה היא לא לימוד תורה?**

בשו"ת **בית אפרים** (אורח חיים, סימן סז) מביא קושיה שנשאל על ידי **רבי יעקבקא לאנדא** [[3]](#footnote-3) הרי הגמרא אומרת כי מגילת אסתר נאמרה ברוח הקודש ואם כן מדוע הגמרא משתמשת במונח "מבטלין תלמוד תורה", וכי קריאת מגילה היא לא חלק מלימוד תורה?[[4]](#footnote-4)

בסימן הבא (סימן סח), רבי אפרים זלמן מרגליות עונה על השאלה. הוא אומר כי מגילת אסתר אינה בגדר לימוד תורה שהרי הגמרא אומרת כי קריאת המגילה זו אמירת ההלל של חג הפורים. והוסיף וחידש דבר נוסף לגבי הכללת המגילה בתנ"ך:

"ומכל מקום כשקורין בה אין בה רק משום קיום מצות קריאה שהקריאה אינה כדי להתלמד רק למען יספרו לבניהם דור אחרון אשר הגדיל ד' לעשות עמנו ופרסום תקפו של נס ואינו דומה לשאר נביאים וכתובים שנאמרו ברוה"ק ומסרום לעם ד' בתורת דברי קבלה כדברי תורה ללמוד בהם ולתכלית זה הם כתובים ומסורים לעם ה' אלה משא"כ במגילה שניתן לכתוב לשם מצות קריאה ואין מקיים מצות ת"ת בקריאתה רק מצות חכמים בקריאתה לבד ולכן אפילו הלועז ששמע אשורית יצא ואם הוא קורא המגילה באמצע השנה אף אם מבין מה שקורא אינו דומה לקורא בנביאים וכתובים שניתנו ללמוד ולא לשם מצות קריאה בלבד"

תלמידו **המהר"ץ חיות**, מתרץ כי הגמרא תכתוב בהמשך כי לרבי אומנם טבריא עירו הייתה מוקפת חומה מימות יהושע בן נון אך יתכן כי לתלמידי הישיבה היה ספק בדבר ולכן היו קוראים בי"ד ובט"ו . ביום י"ד באמת לא שייך הלשון "מבטלין תלמוד תורה" אך לגבי הקריאה מספק ביום ט"ו שייכת הלשון הזו .

**רבי שמואל שטראשון (הרש"ש)** מתרץ קושיה זו בשני תרוצים:

א. על פי המבואר בשולחן ערוך (יו"ד רמו, ד) כאשר אדם הוא כבר לומד תורה ותיק, הוא צריך להקדיש את רוב זמנו ללימוד תלמוד ורק לעיתים ללמוד מקרא ומשנה . לכן לעומת לימוד התלמוד , נחשבת קריאת המגילה לביטול תורה.

ב. מדובר בגמרא על רב שלא שמע עדיין מקרא מגילה והתלמידים שמעו, על הרב ללכת לשמוע מגילה למרות שהתלמידים יתבטלו על ידי כך מלימודם.

**הרב גרשון אדלשטיין זצ"ל** (אסיפת שמועות) תירץ כי למדו אותנו חכמינו כי "לעולם ילמד אדם תורה במקום שלבו חפץ" כלומר אדם צריך ללמוד את החלק בתורה שאליו הוא נמשך . ולכן כאשר אנו הולכים לקריאת מגילה, ההלכה "החליטה" בשבילנו כי בשעה הזו , זו תהיה התורה שנלמד וממילא אין אנו למדים במקום שליבנו חפץ ואם כן זה נקרא ביטול תורה לטובת קריאת מגילה.

**ומהרי"ל דיסקין** (טללי אורות על המגילה) תירץ את הקושיה כי יש במגילה מילים שהגמרא אומרת שאיננו יודעים את הפירוש (האשתרנים בני הרמכים) ומכיוון שמצוות לימוד תורה היא "להשכיל ולהבין" , אם איננו מבינים מספר מילים במגילה , זהו ביטול התורה לטובת קריאת המגילה.

**הרב חיים פנחס שנייברג**  (משמרת חיים , ח"ב , פורים , עניין א) מתרץ על פי דברי חכמת שלמה (אורח חיים, סימן תרפז) כי אין אפשרות בפעולה אחת לקיים שתי מצוות. ולכן אם שומע את המגילה למטרת מצוות מגילה הרי אינו יכול באותו זמן לקיים גם מצוות תלמוד תורה ולכן "מבטלין תלמוד תורה למקרא מגילה". והוסיף, כי מטרת לימוד תורה זה ידיעת התורה והתעמקות בה ומטרת קריאת המגילה פרסום הנס ולא קרב זה אל זה . אך ראיתי כי יש שהביאו בשם החקרי לב כי קריאת מגילה נחשבת לתלמוד תורה. ולשיטתו קשה לכאורה המילה "מבטלין" .

ויש להקשות על דברי החכמת שלמה, אם אין אפשרות לצאת ידי חובת שתי מצוות במעשה אחד , כיצד אמרה הגמרא שאדם יוצא ידי חובת מצוות תלמוד תורה באמירת קריאת שמע שחרית וערבית?

וראיתי בשו"ת **"ויצב אברהם"** (רבי אברהם צבי הכהן) סימן ו, כי יש לחלק בין הדברים. קריאת שמע ולימוד תורה נלמדות מתוך אותן המילים בתורה "ודברת בם" ולכן יכול בפעולה אחת לצאת ידי חובת שתיהן. בעוד שקריאת מגילה כמו שנכתב לעיל, שורשה פרסום הנס ואילו לימוד תורה שורשה ידיעת התורה והתעמקות בה ולכן פסק המהרש"ל כי אין אפשרות לצאת ידי חובת שתי מצוות **בעלות שורש שונה** באותה פעולה.

1. כאן המקום להזכיר כי פרסומי ניסא הוא דבר כל כך חשוב עולם ההלכה , עד שלגבי עונג שבת אומר רבי עקיבא "עשה שבתך חול ואל תצטרך לבריות" (ומי יודע כמה פעמים נאלץ רבי עקיבא בהיותו עני מרוד לקיים את המאמר הזה), ולגבי שתי מצוות שעיקרן פרסום הנס, נר חנוכה וארבע כוסות , קבעה המשנה שעני אין לו , שואל ומוכר כסותו על מנת להשיג נר חנוכה או יין לארבע כוסות. [↑](#footnote-ref-1)
2. רבי דוד זיצנהיים, מגדולי רבני צרפת. נפטר 1812 [↑](#footnote-ref-2)
3. בנו של הנודע ביהודה [↑](#footnote-ref-3)
4. השואל מציין כי הוא שתוי כמצוות הפורים י " אולי כאשר יפיג ייני תתישב דעתי למצוא פשר דבר" [↑](#footnote-ref-4)